
IV CUVANTUL DE SPIRIT 


Acestui fenomen, Freud i-a dedicat cartea „Cuvântul de spirit şi raportul său cu 
inconştientul”. Această lucrare are importanţa ei în contextul psihanalizei freudiene. În primul 
rând, ca şi studiul dedicat actului ratat, cartea despre cuvântul de spirit (anecdotă, banc, glumă, 
„Sspirit“) demonstrează omniprezenţa inconştientului în gândirea şi acţiunea umană. Este o dovadă 
în plus că inconştientul apare nu doar în disfuncţiile psihice, ci este prezent şi în fenomenele aşa- 
numitei vieţi psihice sănătoase. 

În al doilea rând, studiul despre cuvântul de spirit este important în contextul psihanalizei 
pentru că face trecerea de la psihologie spre ştiinţele spiritului sau „ştiinţele omului“. De altfel, 
chiar Freud plasează acest studiu în perimetrul esteticii, pentru că se ocupă de efectul comic pe 
care-l produce cuvântul de spirit. 

De obicei, încercările lui Freud de a transcende medicina şi psihologia spre alte domenii 
mai elevate au fost catalogate drept psihologiste, aşadar reducţioniste. În această lucrare însă, 
Freud, deşi nu neglijează dimensiunea psihologică, nu se ocupă doar de tendinţele cuvântului de 
spirit, ci şi de aspectul formal şi cel tehnic al cuvântului de spirit. 

Freud avansează următoarele argumente pentru afirmaţia că inconştientul îşi pune amprenta 
asupra cuvântului de spirit: 


> Spontaneitatea cuvântului de spirit: deşi pretindem că Eul produce cuvintele de spirit, de fapt 
ele se produc subliminal, iar Eul conştient doar le înregistrează şi le verbalizează; 


> Nu dispunem după voinţă de cuvintele de spirit pe care le avem înmagazinate în memorie; ele 
se refuză unei reproduceri la comandă conştientă; 


> Argumentul forte: aceleaşi procedee pe care le întânim în travaliul visului le vom regăsi în 
travaliul cuvântului de spirit. 


Freud defineşte cuvântul de spirit drept fenomenul în care o idee preconştientă este livrată 
pentru un moment unei prelucrări inconştiente, rezultatul acestei prelucrări fiind apoi imediat 
perceput la nivel conştient. 


Elemente de argumentare a definiţiei: 


1. Concizia cuvântului de spirit: 


»arată că, la fel ca în cazul visului, conţinutul manifest este mult mai scurt, mai concis 
decât conţinutul latent; 


>» concizia cuvântului de spirit, care coincide cu concizia visului, este rezultatul acţiunii 
condensării. Specificul acţiunii condensării în cazul cuvântului de spirit este acela că trebuie să 
ţină seama de condiţia comunicabilităţii. Altfel spus, gradul de încifrare pe care îl produce 
condensarea este mai redus în cazul cuvântului de spirit deoarece cuvântul de spirit trebuie 
comunicat altor oameni. Condensarea se poate face cu sau fără formaţiune substitutivă (formulă 
verbală care înlocuieşte o alta considerată firească, prin aceasta producându-se efectul comic).Ex: 


Y Cuvânt de spirit aparţinând lui Heine şi citat de Freud, în care condensarea se face cu 
formaţiune substitutivă. Un personaj se laudă că a avut nesperata şansă să stea alături de marele 
bancher Rotschild: „Am stat lângă Rotschild, care m-a tratat ca pe unul din ai săi, cu totul 
familionar.“ (formă condensată obţinută din cuvintele „familiar“ şi „milionar”); 


Y Unul din potentaţii Europei de odinioară, Leopold, datorită relaţiei sale cu o doamnă pe nume 
Cleo, a fost numit Cleopold (de asemeni, condensare cu formaţiune substitutivă); 


Y doamnă de origine italiană reacţionează spiritual la lipsa de tact a lui Napoleon I care, la o 
petrecere, a întrebat-o dacă toţi italienii dansează la fel de prost ca ea. Doamna i-a răspuns: „Non 
tutti, ma buona parte.“; 


> cazul ideal de cuvânt de spirit obţinut prin condensare este dublul sens. Secretul acestui tip 
de cuvânt de spirit este acela că acele cuvinte în cauză sunt luate şi în sens propriu, şi în sens 
figurat. Cazul glumei: „Cum îţi merge?“ l-a întrebat orbul pe paralitic. „Aşa cum vezi“, i-a răspuns 
paraliticul. 


2. Deplasarea: 


>de obicei, erorile de gândire, de logică sunt valorizate negativ fiind considerate expresii ale 
slăbiciunii intelectuale; 


>în cuvântul de spirit, erorile de logică pot fi sursa comicului. Ele nu sunt produse de 
slăbiciunea intelectuală, ci dimpotrivă, de capacităţi intelectuale bune care apelează la deplasare 
pentru a produce efectul comic. Mijloacele folosite pentru aceasta sunt reprezentările îndepărtate 
de cele cărora cenzura le interzice accesul la conştient, simbolurile etc; 


> şi în cazul deplasării, încifrarea pe care o realizează aceasta este controlată de condiţia 
comunicabilităţii, rezultând un grad de încifrare mai redus; Ex: „Somon cu maioneză“: 


v Un bărbat aflat în dificultate financiară reuşeşte să împrumute 25 de florini de la un cumnat 
bogat, pe care a reuşit să-l înduplece prin plângerile sale. În aceeaşi zi, binefăcătorul îl întâlneşte 
pe solicitant într-un restaurant unde acesta mînca somon cu maioneză, fel de mâncare foarte 
scump. Indignat, îi reproşează: „Cum aşa, împrumuţi bani de la mine şi apoi îţi comanzi somon cu 
maioneză?“ Bărbatul îi răspunde cu candoare: „Nu te înţeleg: când nu am bani, nu pot să mănânc 
somon cu maioneză; când am bani, nu am voie să mănânc somon cu maioneză.“ 


y Tehnica se bazează pe mutarea accentului de la problema reală (cine este sărac şi împrumută 
bani nu-şi permite să mănânce delicatesuri) la o falsă dilemă: când să mănânc somon cu maioneză, 
căci s-ar părea că nu pot face asta nici când am bani, nici când n-am bani. Greşeala de logică, 
produsă evident intenţionat, constă în a lua sintagma „a avea bani“ în două sensuri care sunt 
amestecate: a poseda bani şi a avea bani din împrumut. 


3. Reprezentarea prin contrar: 


> funcţionează în mod specific cuvântului de spirit, anume sub condiţia comunicabilităţii; Ex: 


v Urâţenia este prezentată prin trăsături aparent coincidente cu cele ale frumuseţii supreme: 
„Această femeie se aseamănă în multe privinţe cu Venus din Millo: este extraordinar de bătrână, 
nu are nici un dinte, iar pe suprafaţa gălbejită a corpului, cîteva pete albe.“ 


Y „Marele spirit“: cuvânt de spirit făcut de un contemporan al lui Freud, Lichtemberg: „el 
întruneşte calităţile marilor bărbaţi: ţine corpul strâmb ca Alexandru şi, asemeni lui Cezar, îşi 
frământă tot timpul părul.“ 


Tendinţele cuvântului de spirit 
Fiind un produs al inconştientului, în cuvântul de spirit se manifestă tendinţe ascunse ale 
psihicului uman. 


clasificare: 
1. Cuvinte de spirit fără tendinţă (inofensive); 


2. Cuvinte de spirit cu tendință: cele prin care se exprimă tendinţe regulate de ordin sexual sau 
agresiv: 


a) cuvinte de spirit obscene (tendinţa exprimată este de ordin sexual şi prin care se satisfac 
anumite tendinţe sexuale reprimate cultural); 


b) cuvinte de spirit cu tendinţă agresivă: 


> cuvântul de spirit agresiv propriu-zis; 
> cuvântul de spirit cinic; 


> cuvântul de spirit sceptic. 


Ca şi sexualitatea, agresivitatea este un instinct supus încă din copilărie reprimării culturale. 
Cuvântul de spirit cu tendinţă agresivă reprezintă una dintre modalităţile de a exprima 
agresivitatea în forme acceptate social, ocolind interdicțiile. Ex: 

Doi oameni de afaceri americani, folosind mijloace de multe ori ilicite, au reuşit să acumuleze o 
avere considerabilă şi încercau să pătrundă în lumea bună. Cei doi s-au hotărât să se lase pictaţi 
de cel mai important pictor al oraşului şi apoi să-şi expună portretul cu ocazia unei petreceri. La 
petrecere a fost invitat şi un critic de vază din regiune, care urma să-şi dea verdictul cu privire la 
calitatea artistică a celor două portrete. Criticul a reflectat şi apoi a întrebat: „Şi unde este 
Mîntuitorul?“. 


Cuvântul de spirit cinic nu vizează persoane (cu autoritate, bogate etc), ci vizează instituţii, 
concepţii de viaţă, percepte morale sau persoane care reprezintă instituţii. 
Cuvântul de spirit „somon cu maioneză“ atacă o concepţie de viaţă bazată pe economie şi 
corectitudine şi propune o concepţie de viaţă epicureică, bazată pe plăcerea clipei şi pe o mare 
libertate în alegerea mijloacelor pentru aceasta. 
Una dintre ţintele predilecte ale acestui gen de cuvânt de spirit este căsătoria, care este atacată şi 
pentru că ea reprezintă o instituţie represivă. Aceste cuvinte de spirit pot viza şi propria etnie. 
Exemplu (citat de Freud): Doi evrei se întâlnesc într-o gară. „Unde te duci?“ întreabă unul. 
„La Cracovia“, răspunde celălalt. „Cât eşti de mincinos! replică primul. Spunând că te duci la 
Cracovia, vrei ca eu să cred că mergi la Varşovia, dar eu ştiu că te duci la Cracovia. De ce minţi 
atunci?“. 


Plăcerea estetică în cuvântul de spirit 


După Freud, cuvântul de spirit produce două tipuri de plăcere: o plăcere care rezultă din tehnica 
cuvântului de spirit şi pe care Freud o numeşte plăcere preliminară, pentru că această plăcere de 
tipul râsului are o intensitate mai mică. 

Râsul este mai curând un simplu zîmbet. 

Plăcerea preliminară are rolul de a deschide calea spre un alt tip de plăcere, care rezultă din 
retrăirea refulatului (sexual sau agresiv). 

Râsul asociat acestui al doilea tip de plăcere este puternic, din toată inima, este râsul unei 
descărcări şi, este posibil, se datorează economisirii energiei consumate până în acel moment de 
refulare. 


Deosebiri între vis şi cuvânt de spirit 
Există în principal două deosebiri. 


1. Prima dintre ele constă în aceea că visul este un produs a-social, care nu urmăreşte 
comunicarea, reprezentând doar un compromis al forţelor care se înfruntă în psihismul visătorului. 
Datorită acestui caracter, visul este de cele mai multe ori de neînțeles pentru visător şi 
neinteresant pentru ceilalţi. 

Cuvântul de spirit însă se caracterizează prin intenţia comunicării, ceea ce modifică anumite 
caracteristici ale funcţionării proceselor inconştiente. 

El se adresează întotdeauna unei a treia persoane prezentă sau potenţială şi gradul său de 
încifrare este, de aceea, mai redus (a doua persoană este cea vizată de intenţia sexuală sau 
agresivă). 


2. A doua deosebire constă în aceea că visul, care exprimă o dorinţă, păstrează legătura cu 
problemele majore ale vieții, nevoile individului fiind satisfăcute pe calea regresivă şi ocolită a 
halucinaţiei. 


Cuvântul de spirit este un joc care încearcă să obţină plăcerea din activitatea liberă, dezinteresată 
a psihicului. 


